Къалэмыр зыгъэунэху журналист ныбжьыщIэхэр
Сабий творчествэмкIэ унэу Бахъсэн куейм дэтым щызэхэтащ «Къалэмыр догъэунэху», «Журналист ныбжьыщIэхэр» республикэ зэхьэзэхуэхэм ящыщу районым щекIуэкIын хуейр. Зэпеуэхэм я къалэныр гъащIэр щIэблэм къазэрыгурыIуэр, зэхахымрэ ялъагъумрэ я гупсысэм зэрызэригъэзэхуэфыр, ар зэгъэкIуауэ къызэраIуэтэжыфыр, зэратхыжыфыр наIуэ къащIынырт.
Зэхьэзэхуэхэм хэтащ районым ит школхэм я 1 — 11-нэ классхэм щеджэхэр. Абыхэм я IэдакъэщIэкI лэжьыгъэ утыку кърахьэн хуейт, ар усэу, рассказу, эссеуэ щрет, гъащIэм къыщыхъуа хъыбар, школым къыщызэрагъэпэща зэIущIэ зэхуэмыдэхэм къратыкI репортаж ирехъу. Дэтхэнэми и IэдакъэщIэкIымкIэ къигъэлъэгъуащ къэзыухъуреихь дунейм зэреплъыр, и гупсысэр къызэриIуэтэным, зыгъэпIейтей Iуэхухэр къызэригъэлъэгъуэным пылъащ.
КъэпщытакIуэ гупыр гупсэхуу лэжьыгъэхэм хэплъэри, увыпIэхэр мыпхуэдэ щIыкIэу ягуэшащ. «Къалэмыр догъэунэху» зэхьэзэхуэм щытекIуахэщ Бахъсэнёнкэ къуажэм и пэщIэдзэ еджапIэ-сабий гъэсапIэм щIэс Багъ Каринэ (1 — 4-нэ классхэм щеджэхэм хиубыдэр), Ислъэмей дэт курыт еджапIэ №4-м и гъэсэн Щоджэн Залинэ (5 — 8-нэ классхэм), Кыщпэк школым и еджакIуэ ГъукIапщэ Мадинэ (9 — 11-нэ классхэм).
«Журналист ныбжьыщIэ» зэхьэзэхуэм и «ЗэфIэкI зиIэ цIыху» Iыхьэм нэхъыфIу къыщалъытащ Волосенкэ Иннэ (Кременчуг-Константиновскэ жылэм дэт курыт еджапIэ), Пщыгъэуш Марианнэ (ХьэтIохъущыкъуей къуажэм дэт курыт еджапIэ №3) я лэжьыгъэхэр. «Тхыгъэ нэхъыфI» Iыхьэм щытекIуащ Абрэдж Ислъам (Бахъсэнёнкэ къуажэм дэт курыт еджапIэ №1). Кременчуг-Константиновскэ къуажэм дэт еджапIэм щIэс АфIэунэ Арсен и репортажыр нэхъыфIу къалъытэри, япэ увыпIэр абы хуагъэфэщащ.
Апхуэдэуи пашэ хъуахэщ ХьэтIохъущыкъуей къуажэм дэт курыт школ №3-м и еджакIуэхэу Жэмыхъуэ Дианэрэ («Iуэху къиинхэр» Iыхьэм) Щомахуэ Каринэрэ («Хэкупсэ» Iыхьэм).
АБАЗЭ Лерэ.
